1. Transcript of mothers’ answers during the interview (in the native language: Arabic) Translation will be available upon request:

**أسئلة المقابلة**

السؤال الأول:

كان للتعليم الالكتروني المفاجئ في الفصل الدراسي السابق دورا في تغيير نمط الحياة العائلية أثناء متابعة دروس الأبناء. من ضمن التغيرات: تغيير في حجم العبء الملقى عليك أثناء متابعة طفلك من داخل البيت. إلى أي مدى انطبق عليك هذا التغيير؟

السؤال الثاني:

لو طلب منك تحديد نسبة مئوية لمدى استفادة طفلك من التعليم الالكتروني في الفصل الدراسي السابق مقارنة مع التعليم الوجاهي، كم هي  النسبة من وجهة نظرك الخاصة؟

السؤال الثالث:

كون الفئة المستهدفة هي المرحلة الاساسية من أول إلى رابع، قارني مدى التزام طفلك بالتعليم الالكتروني مع التزامه على مقاعد الدراسة سابقاً.

السؤال الرابع: ماهي التحديات والصعوبات التي واجهتك انت وطفلك أثناء فترة التعليم عن بعد؟ هل يمكنك التحدث عن أبرز الصعوبات مع التوضيح؟

السؤال الخامس:

ماهي التوصيات والمقترحات لتحسين التعليم الالكتروني في حال الاستمرار في تطبيقه مستقبلاً؟ هل هناك مقترحات وتوصيات خاصة مختلفة لكل من المدرسة  والوزارة؟

المقابلة الأولى:

أم في قرية قضاء رام الله

المدرسة: مدرسة حكومية

مستوى الصف الذي كان يدرس فيه الطفل في العام الماضي: الصف الثاني \*\*\*\*\* المدرسة: مدرسة حكومية
السؤال الأول

مافي تغيير من ناحية العبء لأنها البنت (طفلة المتحدثة) شاطره . العبء هو نفسه قبل وبعد

السؤال الثاني.

ثلاثين في المائة لان الطفل في التعليم الوجاهي يستفيد أكثر من التعليم الإلكتروني. التعليم الالكتروني يدوب الاهل فاهمينه. فش
تواصل بيننا وبين المعلمات غير على صفحة المدرسة. أصبح حل الواجبات فقط يوم بعد يوم تقريبا. نحل الحل مع الأولاد ونوديه ع الصفحة

السؤال الثالث:

 كانت مثلا تروح تشوف شو المس شرحتلها وتروح تطبق او معظم المرات كانت تروح مطبقة على الحل. أما في التعليم الإلكتروني مكنتش تلتزم في الوقت زي في المدرسة اللي فيها هذا الوقت للدراسة اما في البيت كانت تلعب ماخذة جميع الوقت للعب كانت تتمنكر تلعب تغي(ملابسها)ر فلما نحكيلها في واجب تصير تنط وتعيط بدها تتمنكر.

السؤال الرابع:

يعني مش هالصعوبة بس لو بدي اقيسها أنا عندي ثلاث أربعة في الدار بدهم يتعلموا إلكترونيا أول اشي فش أجهزة تكفي والنت عنا سرعته من مرة. فشي سرعة للنت. مهما تحاولي تحسني مش راح يكفي للاولاد. يعني انا كانوا ثلاثة مايلحق النت وفي نفس الوقت بدهم يكونوا ملتزمين يدرسوا مع بعض ويسلمو واجباتهم مع بعض ......مكنش في معلمة تشرح الدرس مثلا والاولاد يشوفوها وينتبهوا. لأ خلص تحطلهم الواجب وتنزل الدرس بدون ما تقرا او تشرح وتحط الأسئلة ويحلوا هالتمارين يعني مش مجدي هذا التعليم. يعني اذا ظل بهاي الطريقة لأ مش مجدي..

السؤال الخامس:

إحنا مش متعودين على نظام التعليم الإلكتروني والأولاد نفس الاشي فبتلاقي فش إلتزام عند الاولادة يعني احنا الاهل بنعاني من الاولاد اللي مش قادرين يلتزموا بعدين هذا التعليم بنحسوا مش مجديي بهاي الطريقة لأنه لا احنا متعودين عليه ولا الاولاد حتى الأساتذة والمعلمات مش قادرين يوصلوه بطريقة واضحة. حلو التغيير وانه الاولاد يتعودوا على الشيء الالكتروني بس في نفس الوقت لازم يكون شوي شوي تدريجيا ......انا محسيتش انه تعليم الكتروني يعني يكون كل اشي جاهز والاولاد بس ينقلوا الاشي نقل فش استاذ يشرح والطالب يستفيد انا محسيتش انه مجدي هذا التعليم.يعني لو مثلا بطريقة اوضح يعني شرح مثلا يقعد الولد يشوف الاستاذ وهو يشرحله يعني لو على الالكتروني بس لازم يكون التعليم تفاعلي لانه مش جميع الاهل متعلمين وقادرين يشرحوا ويوضحوا لاولادهم حتى بجوز يشرحولهم المادة بطريقة ثانية..

المقابلة الثانية\مدرسة حكومية

أم في قرية قضاء رام الله

مستوى الصف الذي كان يدرس فيه الطفل في العام الماضي: الصف الثالث

Transcript

س 1 : في عبء أكيد

زي ايش مثلا ؟

يعني مش زي م تمسكي الكتاب وتقعدي تدرسي فيه زي الاصل اول اشي بدا يبكا في عندك فيس او الجهاز المتطور البدك تدرسي عليه

هي الاجهزة يعني تلفون صغير زي هاظ شو بدا يساوي لبنت تقعدي تكري(تدرسي) يعني بجوز طنشت اكثر من ما استفادت

س2

يادوب 2% ؛ يعني الاشي مش زي وجه لوجه الكراية(التدريس) ، فش اشي معطوهمش اشي خلص يحطو هالاشي ع الصفحة واقروا وخلص ع صفحة المدرسة ، اقروا هاظ وحلو هاظ وخلص فش واجبات لا . لا ماعمري شفت واجبات مدرستش يادوب تقرا الدرس وخلص نقعد معها مش زي الكتاب

س3

المدرسة كـثير احسن الالتزام الواجب هاظا بدي احله الواجب هاظ بدي اساويه اما على الفيس مش دائما عند نت مش دائما عندك جهاز متوفر مش دائما في مثلا تفتحي تلاكي الاشي متوفر يعني بقطع النت اكثر الاوكات والمدرسة مش ملزمة

س4

اكثر اشي اول اشي انا فش عندي فيس اللي يجي عندي الصفحة وجهاز متطور منيح للتعليم مفشي يعني هو التلفون الصغير مش يعني ،فش جهاز لابتوب او كومبيوتر اواشي اتابعها الا عن التلفون اللي معاي بس(الام تفتح حساب الفيسبوك الخاص بالزوج ولكن نادرا) ، لا فش حصص يعني المعلمة تكعد والطلاب تشرح او اشي زي ولاد الجامعة ، الجامعة غير والطلاب غير صح ! لأ فشي مدرسة تتصل تطمن شو سويتو يعني تتابع الطلاب من بعيد فش يعني لا خلص انه هالحصة زي تسجيل ساوو هيذ وخلص فش اشي ثاني.

س 5

يوفروا أجهزة للطلاب اللي فش عندهم اجهزة ويتابعو النت لما النت ببقى قاطع عن الناس برظه في ناس فش عندهم نت مش جميع الناس يعني نفس المستوى المادي صح ولا لأ

( لو يصير التعليم تفاعلي بتقدري تدرسيها )

والله ما اظن

توصية : بشجعش اصلا بالمرة خلص في المدرسة التزمو السلامة والوقاية وجميع الامور خلص بس فش فش ام بتقدر تضبط ابنها الصغير عشان تقعدوا ع الكومبيوتر يقرا. بجوز يوخذه يلعب تدشريه يحل يقعد يلعب ولا يقعد يحل.

المقابلة الثالثة

ام في قرية قضاء رام الله

مستوى الصف الذي كان يدرس فيه الطفل في العام الماضي: الصف الثاني

المدرسة: مدرسة حكومية

Transcript

س 1:

اكيد في عبء زيادة ع الام لانها هي الي رح توضح المفهوم والاساسيات لطفلها ومهما كان الشرح من قبل المعلم لما ينزل المادة على النت رح يكون طريقة توصيلهم هم للمعلومة ممكن تختلف عن طريقتها للمعلم لان المعلم في الاخر عنده دراسة مثلا عنده قدرة على تبسيط المفاهيم للابن فيساعد انو ، العبء اكبر على الاهل عبارة عن صفحة بتنزل المعلمة عليها شرح المادة بتنزل فيديو تقريب مفهوم للطفل بعدين المعلمة ترسل للامهات الواجب المطلوب وعلى الام انها تلتزم بالوقت المعين انها ترسل الحل .

 س٢ :

في بداية اطلاق المشروع كان التفاعل ١٠٠٪؜ تقديرا لان الاهل بحبو ان ابنهم يتعلم بدهم يخلصو المادة خصوصاً اذا كانت المرحلة من اول لرابع مرحلة تاسيسية فالام بدها تدير بالها ع ابنها بدها تمكنه من المادة ع اساس انه ما يضل الضعف معه ، وانا كأم يعني ساعتين اقعد مع البنت لحد ما تتقن المادة واوضحها اياها وبعدين تروح واوضحها الشرح وتحل وتبعت للمعلمة ، بس بالنسبة كمعلمة بالبداية كان التزام من الاهالي بعد فترة شهر بدأوا الاهالي يملوا اطفالهم يملوا لانه اصبح روتين وصعب على الامهات دائما انها توفر وقت طويل لشرح المادة التعليمية وبعد قرارات انه ما في علامات لتقلصت النسبة بتقريبا ٣٥٪؜ .

 س٣ : لا بصراحة ما في التزام يعني بالنسبة للبنت ٢٥٪؜ انها يعني خلص ما تحب تقعد ان المادة مطلوبة لانها كانت محددة بارسال الواجبات بوقت معين فالطالب مثلا انه يقضي وقته في اللعب في الجلوس ع التلفاز فها الاشي يشغله عن اداء الواجب اكثر من التزامه في مقاعد الدراسة يعني مقاعد الدرسة بتلزمه انه يدير باله ، في بعض المواد كانت تحبها لان تعزيز المعلم في الآخر يجيب نتيجة فالمعلمة ترسل تعزيزات في الاخر زي احسنتي ، بارك الله فيك او تسجيل صوتي فالطفل لما يشوف فالطالب لما يشوف التشجيعات يحب يحل الواجب الي بعده .

س٤ :

ابرز الصعوبات انه الطالب بعتمد ع المعلم في الاساس فالطالب بوخذ المعلومة الاولى من المعلم وممكن انه يقدر يوصلها للام بطريقة الام وها بسهل على الام شرح المادة بالنسبة للطالب ام الام تقعد تشرح باسلوب مختلف ممكن ما يكون عندها التسلسل بالتبسيط المناسب للمادة فيصير صعب ع الطالب انه يوخذ المعلومة الصح وبالنسبة الي كمعلمة كانوا الاهالي يوضحوا المعلومة يحلوا للطالب الواجب وبعدين يبعتوه بس من اجل تعزيز الطالب وحذرنا اكثر من مرة وكنت اعرف انه حل الاهل من اعتمادي ع خط الطالب والسرعة في ارسال الواجب يعني السرعة في ارسال الواجب بعد دقائق معدودة و يصوروا الواجب ويبعتوه يعني فترتهم مش مناسبة انهم يحضروا الفيديو الي مرسل الهم ، وخط الطالب طالب صف اول طالب صف ثاني اكيد خطه رح يكون ابسط من خط الام او الاب الي رح يساعده بالحل .

 س٥ :

انشاء قنوات تعليمية للاطفال بشكل خاص مثلا من شرح المعلم للمادة وبثها تلفزيونياً او عن طريق رسوم العاب توصل المعلومة للطالب بشكل مبسط ، بالنسبة للتعليم عن طريق النت او عن طريق البرامج الي بثتها الوزارة هاي بكون صعب للاهالي انو يتعاملوا معها مثلا الزووم صعب مع الاهل انو يتعاملوا مع هاي البرامج ، كيف الطفل وهو صغير يعني مهما كان رح يواجه صعوبة في التعليم في انه يبعت صوته ويتفاعل مع الملعمة ويرسل تعليقات على المعلومة الي مش فاهمها وها بكون صعب عليهم بشكل خاص وتوفر النت و عدد الاجهزة يعني مثلا الام . ( تفاعلي) ع الاغلب لا لان لما يكون الاسرة فيها خمس اطفال حتى لو كانت فترات متباعدة رح تقضي طول اليوم جالسة مع ابنها او ابناءها الاربعة او الثلاث وهي توصل بالمعلومة او انها تلزمهم يقعدوا بهاي الفترة يحضروا المطلوب ، فهيك بكون صعوبة كبيرة ع الاهل خصوصا لولاد الي بكونوا بمرحلة اكبر.

Top of Form

Bottom of Form

Top of Form

Bottom of Form

المقابلة الرابعة

ام في قرية قضاء رام الله

مستوى الصف الذي كان يدرس فيه الطفل في العام الماضي: الصف الرابع

المدرسة: مدرسة حكومية

Transcript

س١:

بنطبقش عليّ بشكل كبير لاني انا ما درست ولادي اصلن ضمن التعليم الالكتروني هاد لاني انا اصلن موظفة لاني كنت مداومة وبشتغل بفترة الكورونا وما تابعت ولادي ، كان في بعض الواجبات من المدرسة مش جميع المواد بس المواد الاساسية بس انا ما تابعت ولا مادة ما كان في عبء علي لاني انا ما حطيت ع حالي عبء

س٢:

يعني مش اكثر من ٣٠٪؜ للتعليم الالكتروني مقارنة مع التعليم العادي لان الطفل بكونش ملتزم فش يضبطه فش حدا يتابع معه يعني زي المعلم قد ما بدا ينتبه مع امه مش زي المس.

 س٣:

لا غير ملتزم مرة او مرتين حاولت معه ناديته ما قبل انه يلتزم ما بده كان في تسليم واجبات بس مش الزامي زي المدارس الخاصة لانه فش عليه علامات واشياء ،يعني ما درس اشي نسي سورة الفاتحة.

س٤: اكيد فيه يعني طبعاً كورونا وتأثيرها ع الجميع بآثارها السلبية والنفسية علينا وبعدين انا موظفة قطاع صحي فها الاشي اثر ، وانا كنت اشتغل و ولادي في الدار وما قدرت اعطل معهم او اخذ إجازة فكل هاي الاشياء عملت تحدي ، ما كان في اجهزة جهاز واحد لاب توب بستعمله زوجي لان زوجي طالب دكتوراة بدرس ع الاون لاين ، (تفاعلي ) اكيد صعب اولا فش اجهزة لاب توب تكفي الجميع انا عندي ولادين بدهم لاب توبات وفش غير لاب توب وفش وقت لاني انا موظفة فش حدا يدرس ولادي اذا التدريس بدا يصير الكتروني وزوجي موظف .

س٥:

ابرز التوصيات يقوموا بتوفير لاب توبات اقل ما فيها جهاز واحد لكل منزل لانه كل منزل بدا يكون فيه جهازين ها المنزل الي وضعه منيح ثاني اشي انو يكون دوام الطلاب مش نفس الدوام العادي لان في موظفين يكون في ايام اه ايام لا فيكون في مسائي يعني يوزعوا الدوامات الي يناسب جميع الشرائح في موظفين في لا عشان صعب يوفروا الاشياء لانه صعب يرجعوا التعليم العادي ويلتزموا باجراءات السلامة وخلص مثلا امريكا وفروا لكل طالب جهاز لاب توب فها ساعدهم و وفروعهم الانترنت صفى ما في حجة عند الاهل بس يهتموا بس عنا في كثير دور فش عندها لاب توبات حتى لو الام فالدار وبدها اتدرس ابنها فش عندها قدرة تشتري لاب توب اذا مارعندها قدرة بعدين مش جميع الامهات قادرة انها اتدرس ولادها مش دارسة مثلا المناهج صعبة حتى انا المتعلمة الي مستواي منيح مش جميع المواد بقدر ادرسهم لابوي لان المناهج صعبة فها الاشي يوخذ بعين الاعتبار.

المقابلة الخامسة (عن طريق المسنجر)

ام في مخيم قلنديا قضاء رام الله

مستوى الصف الذي كان يدرس فيه الطفل في العام الماضي: الصف الرابع

المدرسة: مدرسة وكالة

Transcript

السؤال الاول

  في هناك  تغييرات في نمط توزيع الوقت في البيت و بأي وقت اوفر التعليم عن بعد. بنتي يعني في اي توقيت احددلها وقت معين و اوفرلها بيئة مناسبة و هدوء علشان تتواصل عن  طريق التعلم عن بعد فالنمط الاكثر اشي بسيط فيه تغيير  بتوزيع الوقت و توفير هذه الاجواء.

السؤال  الثاني

بالنسبة للاستفادة تقريبا 40% طبعا ممكن تكون اعلى لو كان في آلية متابعة افضل و مش جميع الاساتذة بتعاونوا اصلا مع التعليم عن بعد يعني استاذين فقط كانو متبعين مع بنتي.

السؤال الثالث

 هو بعتمد على حسب الطلاب مثلا العائلة الي عندها طالب واحد بتختلف عن اللي عندها اكتر من تلاتة ف عندي طالبة واحده فقط كانت ملتزمة ل اقصى حد اما لو كان عندي تلاتة اكيد ل واجهت صعوبات اكتر في نفس هذي المرحلة اللي من اول ل رابع يعني ف بكون في عبئ اكتر عالاهل مشان هيك عندي التزام لانو كان عندي فرد واحد فقط من الي عندي.

السؤال الرابع

سؤال ابرز الصعوبات؟ هي عدم التنسيق و توزيع المواد و وضع برنامج داعم يعني ما كان في تنسيق  للمواد اثناء اعطائها ما كان في وقت محدد ومعين ملتزم بشكل دائم و برنامج دائم هاي المشكلة وابرز الصعوبات الي واجهناها انه مكنش مثلا دائما مثلا يكون برنامج محدد و ساعة محددة.

السؤال الخامس.

التوصية بس فقط يكون في تعاون اكتر بين الاستاذ والمعلم والاهل والادارة وكمان وضع خطة مبسطة اكتر ل هاي الامور واستخدام كل الوسائل الي بين ايدينا قد ما كانت سهلة بكون افضل ما نلزم الاهالي في اشياء فوق طاقتها ما نقعد نعرف ع امور تكنولوجيا اكتر و اكتر نخليه اختياري يعني نختار ابسط وسيلة للتواصل حتى ما يكون عبء و مش هان الموضوع الجدي او جديد بالنسلة للاهل انو المفروض نوخد ابسط شيئ مشان نجذبهم وما يكون هاد الموضع الموجود حاليا النفير العام عن التعلم عن بعد. يعطيكم العافية

المقابلة السادسة

نوع المقابلة: مقابلة هاتفية من اجل توضيح الاسئلة من 1-5 ومن ثم طلب من الام ارسال تسجيل صوتي للاجابات نظرا لصعوبة اجراء مقابلة وجها لوجه

ام في

مدينة رام الله

مستوى الصف الذي كان يدرس فيه الطفل في العام الماضي: الصف الرابع

المدرسة: مدرسة خاصة

Transcript

السؤال الأول:

بالنسبة للسؤال الاول اللي هو حجم العبء الملقى علي اثناء متابعة طفلي في الدار ف طبعا هو كتير زاد لانو انا كنت متعودة تيجي البنت بصف رابع حافظه كل شي في المدرسة انا مجرد اني اراجع معها مراجعة نعمل واجب ورقة عمل اشي بسيط طبعا لما صار التعليم الكتروني صار مطلوب مني انا اشرحلها مواد متل الساينز والماث(العلوم والرياضيات) الي ما كنت الاقي وقت على طول اني اقعد احضر فيديو عشان افهم هاي المواد ف طبعا ونظرا ل امور اخرى متل اني معلمة كنت بتواصل مع طلابي الصبح وبعدين الضهر عندي اشغال في البيت ف كنت امسكها بعد الساعة 4 او 5 في الوقت الي تكون فيه اساسا خلص يعني قطعت شوط كبير في النهار و زهقانة و مش قادرة تيجي تقعد مشان انا ادرسها واتبع معها اضافة الى انو المدارس الخاصة ما راعو انو.....(انقطع التسجيل كون المسنجر لايقبل اكثر من دقيقة)

السؤال الثاني:

بالنسبة للنسبة لمدى استفادتها بالتعليم الاكتروني هي ما بتزيد عن 30% لما بدي اقارنها بالتعليم الوجاهي في التعليم الوجاهي كانت تروح تكون حافظة كل اشي انا مجرد اني اراجع معها ما ارهقها بس في التعليم الالكتروني واجهتنا كتير معيقات منها الوقت الي بدي اقعد فيه معها منها الضغط تبع المواد منها انو انا كوني بقد ر اشرحلها اشياء او ما بقدر اشرحلها اياها ف يعني عدا انو كمان بقدر اتبعها كل يوم في الاشياء الجديدة الي كانت تنبعت ف ما اخدت حقها كما يجب ف هي 30% من التعليم الالكتروني اللي هي الفترة الي قضيناها شهر 3 و4 و5 يعني.

السؤال الثالث:

كطفلة في الصف الرابع بصراحة كانت تمل جدا بعكس لما كانت تروح عالمدرسة و تلاقي صحباتها ومكنش عنا غياب و يعني كانت تحب انو تروح على مدرستها بالنسبة للتعليم الالكتروني ف ما كان يعنيلها كتير فقدت اهميته هيك بالدراسة كنت اجرها جر عشان نقعد نحل ورقة العمل ولا نضطلع على درس معين ولا انو نحل مسائل رياضيات و ما الى ذلك مع انو كان في تغذية راجعة اول بأول من المعلمات بس الطفل هيك مل بسرعة زي ما منحكي بجوز بشهر 3 كانو مشدودين و اوك هون نوعا ما الواحد مسيطر عالوضع و بقبلو انو نيجي نقعد و نفتح ونشوف شو في عنا بس بعدين ب شهر 4 و5 نهائيا يعني ما كان عندهم هالحافز انهم يجو ويقعدو و ندرس زي ما لازم.

السؤال الرابع:

بالنسبة للصعوبات الي واجهتنا اثناء فترة التعلم عن بعد اول شي وجود جهاز كومبيوتر واحد كانو كتير يستخدموه ولادي الكبار اوكي ف ما اقدر انا الاقي وقت اني افتح واشوف شو في عليها غير ل بعد العصر اضافة الى اني فترة الصبح الي هي الفترة الي بكون الطالب مستعد فيها انو مثلا يتعلم او يعلم في الوضع الطبيعي هي فترة النهار بكون انشط اشي فيها كنت اكون مشغولة لانو انا برضو صح في البيت بس احنا كان عنا الي هو كمعلمة بتواصل مع طالبات و منعطي حصص و منتواصل مع اهالي وما الى ذلك بعدين كان عندي اكتر من طفل عندي هي بصف رابع ابني بصف خامس الي بصف خامس كان كتير مضغوط بالمدرسة ما راعت انو ممكن اني ك أم مثلا ما تقدر تتبع بهاي الطريقة مع اطفال صغار ف يعني كانت الخطة تبعتهم اسبوعية عندو سبع حصص كل يوم ان (سواء)كانت البنت الي بصف رابع او الولد............انقطع التسجيل

السؤال الخامس:

التوصيات يعني هي كمدرسة خاصة زي ما قلت كانوا معطيينا خطة اسبوعية سبع حصص الولد لازم يدرسهم ف بظن انو المفروض ينتبهوا ل شغلة انو يعني ممكن يكون في اطفال اصغر منه يعني هاد الطفل و برضو هم عندهم سبع حصص فلازم يقللوا من الواجبات اللي كانوا يبعتوها بشكل يومي يقلصوا حتى اللي في المنهاج يعني مش بالضرورة انو كل المنهاج يعني هاد الزخم اللي في المنهاج واحنا بنعرف انو في كتير تدريبات ممكن يقللوا منها اذا اضطرينا نضل تعليم الكتروني بحيث انو الام تقدر انو تتبع مع اكتر من ولد في هاي المرحلة وبرضو ممكن نتجه لشغلة الابحاث لانو يعني احنا من اول ل رابع هاد الطفل يعني بتقبل من معلمته و بتلقى كامل المعلومة من معلمته ف الاهل ما يواجهو صعوبة لما ييجو يراجعوه و يدرسوه بس لما صار بالبيت يعني معظم الاطفال خلينا نحكي..................انقطع التسجيل

المقابلة السابعة

نوع المقابلة: مقابلة هاتفية من اجل توضيح الاسئلة من 1-5 ومن ثم طلب من الام ارسال تسجيل صوتي للاجابات عن طريق الواتس اب نظرا لصعوبة اجراء مقابلة وجها لوجه

ام في مدينة رام الله

مستوى الصف الذي كان يدرس فيه الطفل في العام الماضي: الصف الرابع

المدرسة: مدرسة خاصة

Transcript

س١ :

طبعاً عنا حالة الطوارئ غيرت كتير من نمط الحياة العائلية بالنسبة لمتابعة ابني وكان عنا طبعاً التغيير في العبء الملقى علي أنا كأم طبعاً عنا متابعة المدرسة وصفحة المدرسة عنا يومياً ومتابعة حل ابني كان بشكل مستمر انما غير عنا نمط الحياة ولاني امراة عاملة وهذا كمان اثر على عملي .

س٢ :

طبعاً انا لو بدي اقيس مدى الفائدة اللي تعلمها ابني بالنسبة المئوية في حالة التعلم عن بعد طبعاً هي رح تكون عنا ٤٠٪؜ او اقل لانو لم يكن هناك عملية تعلم كان فقط هي عمل لنقل الحل الموجود على صفحة المدرسة فقط لا غير يعني يقوم ابني بنقل الحل ع الدفتر لم يكن هناك سوى شروحات بسيطة من قبل المعلم وما كانت توفي بالغرض لانو كان بحاجة الي اني انا اقوم بالشرح للغة الانجليزية والدو كان يشرح كمان رياضيات انا اقوم بشرح مادة العلوم والاستفادة كانت قليلة جداً لو بدي اجي انا احسبها كنسبة مئوية .

س٣ :

انا كأم التعلم الوجاهي عنا طبعاً كتير افضل منوالتعلم الالكتروني بالنسبة لابني لم يكن هناك استفادة كما ذكرت بالسؤال التاني ولم يكن هناك عملية تعلم بمعنى عملية تعلم هي فقط نقل للحل وهاي ما بتشكل عملية تعلم للطالب نقل الحل ما بيعطي مهارة ما بيعطي معرفة يمتلكها الطالب الا من خلال الشرح وخلال الشرح يطبق ثم يحل فلم يكن هناك اي استفادة ممكن انها تذكر لان المعلومات التي قام بنقلها بالتاكيد رح ينساها مثلا بعد ساعة .

س٤ :

لو بدي احكي عن التزام ابني للتعلم الالكتروني نعم هو كان يلتزم بالحل فقط يعني لما يكون في عنا عرض فيديو عرض من قبل المعلمة او الشرح يحكيلي بس ماما انا فقط بدي اقوم بالحل يعني حتى متابعة الفيديو اذا ما كان فيه صور وممتع ولا كان فيه اغنية ممكن تلفت نظره ما كان يتابعها وهاي المشكلة بالاضافة انو عرض الفيديوهات او الدروس كان يكون طويل وهاد كان يسبب عدم التزام للطالب ممكن ملل ممكن انو هو بدو ينهي الحل  وخلص ما بدو يركز ع المادة المشروحة بالفيديو او بالاغنية اللي قدمت الو ، طبعا الصعوبات اللي انا واجهتها كام كما ذكرت سابقاً لا يوجد عملية تعلم للطالب ، وتصوير نفسو كفيديو لتسميع الايات مثلا كان يرفض اولها كان يلتزم بالحفظ واقوم بالتسميع لالو لكن بعد فترة صار ما بدو يلتزم لانو فش علامة وبالنسبة الي متابعة المجموعات وطلب المعلمات وصفحة المدرسة كان بشكل عبء كبير عليي كامرأة عاملة .

س٥ :

انا كام الصحة كتير بتهمني وهي اساس واحنا كاولياء امور اهم اشي ممكن نفكر فيه اولاً لكن انه عنا ممكن مع اتباع وسائل الوقاية بالصف انا بفضل انو نرجع للتعلم الوجاهي لكل المراحل ممكن نعمل الاونلاين لطالب ممكن مصاب بالفايروس ممكن انو يتابع عنا بيوم خميس متابعة عنا الدروس كمراجعة للدروس اللي قدمت للقاءات الوجاهية ويكون تثبيت للمعلومة ومن ثم اعطاء عنا ورقة عمل سواء كانت الطريقة الكتروني او وجاهي وهاد بدو خطة ويكون المدير قادر على عمل خطة لجميع الصفوف بحيث تقسيم الشعب والاونلاين سواء بمنصة زوم وغيره  يعني اختيار كمان المنصة للتعامل واللقاء عن بعد برضو مهمة  ، وممكن تحديد الوقت المناسب للطالب اثناء الدوام وممكن يقوم المعلم بتسجيل المادة ويرسل تسجيل على صفحة المدرسة لانو في اهل مداومين ممكن بعد رجوعهم يتابعو اولادهم ممكن حل يكون اربع ايام لقاءات وجاهية مع يوم واحد الكتروني مع طبعاً اتباع الوقاية وهاد كله بيعتمد ع المدير والمعلمين .